**Önk/170-1/2023.**

**J e g y z ő k ö n y v**

Készült Csongrád Város Roma Nemzetiségi Önkormányzata Képviselő-testületének **2023. november 15-én** */szerdán/,* **15.00** órai kezdettel megtartott **köz-meghallgatásáról***.*

**Az ülés helye:** Galéria földszinti tanácskozó terme.

**Jelen van:** Seres Zoltánné elnök, Kállai Dezsőné elnökhelyettes és Seres Natália képviselő,

a Polgármesteri Hivatal részéről Bedő Tamás polgármester, Gyovai Gáspár alpolgármester, Cseri Gábor alpolgármester, Dr. Juhász László jegyző, Murányi László és Nagypál Sándor egyéni választókerületi képviselők, Gácsi Szilvia, a gazdálkodási iroda ügyintézője, Szvoboda Lászlóné jegyzőkönyvvezető, a jegyzői iroda munkatársa,

a lakosság részéről 2 fő.

**Napirend előtt:**

1./ Seres Zoltánné elnök köszönti a megjelent képviselőket, valamint a meghívott vendégeket.

Megállapítja, hogy a közmeghallgatáson a testület határozatképes, mert a testület **3** tagja jelen van.

A közmeghallgatást megnyitja.

2./ Seres Zoltánné elnök jegyzőkönyv-hitelesítőnek *Kállai Dezsőné* képviselőt javasolja, aki a jelölést elfogadja.

A testület 3 igen szavazattal, egyhangúlag *Kállai Dezsőné* képviselőt jelöli ki a jegyzőkönyv hitelesítésére.

Seres Zoltánné elnök: A vélemény-nyilvánítások előtt az alábbiakról tájékoztatja a jelenlévőket.

Az utolsó közmeghallgatás óta, amely 2021. decemberében volt, a testület személyi összetételében több változás is történt.

Lakatos Attila 2022. júniusában lemondott, Petrovics Sándor elnöki és képviselői megbízatását a képviselő-testület 2022.10.13-tól megszüntette.

A negyedik képviselői helyet a listán legtöbb szavazatot kapott Jakab Sándornéval töltöttük be, aki eddig még nem jelent meg egy ülésen sem. A testület ötödik tagját nem tudjuk pótolni, mert már nincs több személy a listán.

Ez év február 13. napjától töltöm be az elnöki tisztséget, ettől a naptól lett az elnökhelyettes Kállai Dezsőné.

Önkormányzatunk 2023. október 31-ig 1.040.000 Ft működési költségvetési támogatásban és 70.000,-Ft önkormányzati támogatásban részesült, illetve a működési bevétel 2.401,-Ft-ra teljesült.

A bevételi oldalt növelte az előző évi 92.889,-Ft-os pénzmaradvány, így október 31-ig 1.205.290,-Ft-ból gazdálkodott az önkormányzat.

Ebből dologi kiadás 203.140,-Ft, az egyéb működési célú kiadás 390.000,-Ft volt, valamint ebben az évben a testület a képviselők részére április 01-től tiszteletdíjat állapított meg, ennek megfelelően került kifizetésre személyi juttatásként, járulékokkal együtt 277.980 Ft, így az összes kiadás október 31-ig, 871.120,-Ft.

A dologi kiadás az alábbiakból tevődik össze: élelmiszer beszerzés a majálisra 131.091,-Ft, kommunikációs szolgáltatás 26.814,-Ft, egyéb szolgáltatások (közjegyzői díj, számlavezetés) 22.435,-Ft, a működési célú előzetes áfa 22.800,-Ft, így az összes dologi kiadás 203.140,-Ft-ra teljesült.

Az önkormányzat részt vett a főzéssel egybekötött majálison.

Az egyéb működési célú támogatás összege 390.000,-Ft, ebből a lakástűz károsult családot 60.000,-Ft-tal támogatták, valamint 11 általános iskolás tanuló részesült tanulmányi ösztöndíjban, melynek összege személyenként 30.000,-Ft.

Dr. Juhász László jegyző pozitívumként emeli ki, hogy az általános iskolásoknak járó tanulmányi ösztöndíjat a 4-es átlagtól kezdődően megkaphatták a gyerekek, ezzel is ösztönözve őket a jobb eredményre. A pályáztatásban segítően működtek közre az általános iskolák.

Seres Zoltánné elnök felveti, hogy amióta elnök, nem tudott az önkormányzatuk pályázni, ezért kéri a polgármester úr közbenjárását, hogy amikor lesz lehetőségük pályázni, annak benyújtásában, a hivatal pályázat író kollegáitól kérhessenek segítséget.

Bedő Tamás polgármester elmondja, hogy a települési önkormányzat sem tudott pályázni, mert jelenleg nincs ilyen lehetőség. Van most egy olyan pályázat, melynek közösségformáló része kapcsán keresni fogják a nemzetiségi önkormányzatot. Március-április környékén írják ki a szociális város-rehabilitációs pályázatot, melynek célterülete az alsóváros lesz. A szakmai anyagát Harangozóné Pálnok Orsolyáék csinálják, ahol egyértelmű szakmai partner a roma nemzetiségi önkormányzat.

Amennyiben látnak egyszerűbb pályázatokat, amit az Országos Roma Önkormányzat ír ki és szükség van segítségre, azt megadják. Most elégé visszafogták a pályázatokat, gyakorlatilag sem a Nemzeti Kulturális Alapban, sem a minisztériumi pályázatokban nincs pénz. Hosszú éveken keresztül lehetett útra, járdára pályázni, már tavaly és az idén sem képeztek erre egy fillért sem. Ezért is húzódott el az alsóvárosi út helyreállítása. Ettől függetlenül, jövőre várhatóan önerőből megtörténik, mert a terveket Ördögh József elkészítette. Két héten belül megpályáztatjuk, és március körül kezdődhet a munka.

A vízmérő órákkal kapcsolatban is megállapodásra jutottak, és átvállalták a telepítés költségét az első 26 órára, melynek most járt le a hitelesítése. Ezt korábban is megtette az önkormányzat.

Dr. Juhász László: A Szív u. 134. szám alatti ingatlan a Kovács Hermináék tulajdonát képezi, ahonnan a város sok konténer szemetet hordatott el az udvarról és környékéről. Az ingatlant a Kormányhivatal életveszélyessé nyilváníttatta, az önkormányzatnak kell majd elbontatnia. Meg fogják kérni a szomszédot, hogy gondozza, ez már egy jól bevált gyakorlat, többen hasznosítják a mellettük lévő üres ingatlant: begyepesítik, vagy kertként gondozzák. Ez is üres, beépítetlen terület lesz. Van még néhány hasonló építmény a városban, ezek magántulajdonban vannak, végrehajtási és jelzálogjoggal terhelten. Ha a Kormányhivatal életveszélyessé nyilvánítja, akkor hozzá lehet nyúlni, egyébként nem, mert nem a miénk.

Murányi László felveti, valamikor a cigány közösségben volt egy vajda, akinek tekintélye volt. Ezt az önkényesen beköltözők miatt mondja, mert ez miatt sok problémája van, többen is azt gondolják, hogy ő viszi oda. Ez természetesen nem igaz, de ezek az információk nem tudnak hozzájuk eljutni, mert nincs is képviseletük.

A düledező házak között van olyan is, ami soha nem volt nyilvántartva a földhivatalnál. Több gazdája is volt már, most összeomlott, a telek a városé, a fölépítmény mindig gazdát cserélt zsebből-zsebbe. Ha meg is öröklik a tulajdont, nem hagyatékolják meg.

Jón lenne, ha annak is hangot adnának, hogy az alsóvárosi vízmérők cseréjének költségét a város korábban is és most is átvállalja. Azt is jó, ha tudják, hogy millió forintot meghaladó összeget fizet ki a város a vízlopások és a közkifolyók tönkretétele miatt, mert a főmérőn átmenő vizet a város fizeti.

Háromkonténernyi szemetet szállíttatott el a város az alsóvárosból. Legyen köztudatban az alsóvárost érintő pályázat, ami mindenkit szolgál, mert járdáról és útról van szó.

Seres Zoltánné elmondja, hogy igyekezik sokaknak segíteni, szorgalmazza, hogy tanuljanak, járjanak iskolába, ruhákat is szokott adományozni.

Cseri Gábor alpolgármester: A szakképzésbe járó gyerekek kapnak ösztöndíjat, de akik gimnáziumban tanulnak, nem kapnak semmilyen támogatást, ezért kezdeményezi a roma önkormányzatnál, illetve majd a településinél is, hogy lehessen valamilyen támogatásra pályázni a gimnáziumból, ahol egyébként három gyerek roma származásúnak vallja magát. Jó tanulók és most is részt vesznek egy őket segítő programban. Versenyekre is járnak, és szép eredményeket érnek el.

Dr. Juhász László kéri, hogy a nemzetiségi önkormányzat terjessze ki a tanulmányi ösztöndíjat a gimnáziumi tanulókra is. Ennek megfelelően módosítsák az ide vonatkozó szabályzatukat.

Nagypál Sándor kérdezi, milyen információjuk van a Kovács családról? Ott borzasztó állapotok vannak. A családfő soha nem dolgozott, csak ordít, a házban nincs víz, gáz, eladósodtak. El szeretnék adni a házat és elmennének egy kisebb településre, ahol olcsóbban tudnának venni ingatlant. A Petneházi utcából is sok konténer szemetet szállíttatott el az önkormányzat, de ugyanez van a Csengeri u. 25. és 27. szám alatt is. A Hock J. utcába is beköltözött egy pár, tőlük már elvették a gyereket.

Az elhagyott házakba behordják a szemetet. A Zöldfa utcában is borzasztó állapotok vannak. Tudja, hogy a képviselők nem tudnak semmit sem tenni. Sajnos sokan az ilyen elhanyagolt portákat illemhelyként használják.

*További hozzászólás nem hangzott el.*

Seres Zoltánné elnök a közmeghallgatást bezárja.

K.m.f.

Seres Zoltánné Kállai Dezsőné

elnök jegyzőkönyv-hitelesítő